
Av rundt 100 eksamensoppmeldte var det kun 11 studenter som svarte på evalueringen. Med en så lav responsrate må de kvantitative resultatene tolkes med svært stor forsiktighet. I det følgende refereres det til de kvalitative tilbakemeldingene kun der minst to studenter har kommentert på det aktuelle poenget, uten at dette trenger å være representativt for verken de andre respondentene eller kullet som helhet.
Evalueringen tyder på at studentene har fått svært godt faglig utbytte av emnet. På en skala fra 1-7, der 1 er høyeste skåre, svarte 73% svaralternativ 1 eller 2 på «hvor godt faglig utbytte har du av dette emnet». Det var også positive svar på hvorvidt de angitte læringsmålene var nådd, der 64% oppga ett av de to høyeste svaralternativene. 
55 % av studentene oppga at de hadde svært godt utbytte av undervisningen (svaralternativ 1 eller 2), og kun 9% svarte under middels. Hele 91% oppga svaralternativ 1 eller 2 på om de syntes foreleserne underviste på en god måte. Her kom det også flere positive kvalitative tilbakemeldinger, knyttet til foreleseres engasjement.
På spørsmålet om det var nødvendig å gjøre endringer i emnet, var svarene noe mer normalfordelte. Det framkom et ønske om å levere og få tilbakemeldinger på utkast til semesteroppgaven, og generelt mer veiledning til oppgaven. 
På spørsmål om emnet krever mer eller mindre arbeid enn studiepoengene skulle tilsi, svarte 90% av studentene alternativ 4, altså midt på skalaen. 82% ga også denne skåren på spørsmålet om pensum var for lett, passe avansert eller for vanskelig. Dette tilsier at emnets forventede arbeidsinnsats og pensumets vanskelighetsgrad er passende. Derimot svarte 64% av studentene at de hadde lest 30% eller mindre av pensum, og ytterligere 18% at de hadde lest kun halvparten. 
Ingen av studentene svarte under middels på spørsmålet om evalueringsformen (semesteroppgave) var hensiktsmessig. 81% ga svaralternativ 1 og 2.
Alle respondentene hadde deltatt på det meste av undervisningen (operasjonalisert til 75% eller 100% deltakelse). Dette følger imidlertid av at det er 70% obligatorisk oppmøte på undervisningen. 27% av studentene ønsket mer undervisning enn de 30 timene som emnet nå omfatter.
Kommentar:
Evalueringen kan tolkes slik at studentene i all hovedsak er godt, til dels svært godt, fornøyd med emnet, mht. både læringsutbytte, innhold, undervisning og eksamensform. Gjennom denne evalueringen og tidligere semestres uformelle evalueringer (som ble gitt skriftlig i auditoriet og dermed hadde betydelig høyere svarprosent) har det kommet fram ønsker om mer hjelp i arbeidet med semesteroppgaven, som f.eks. i form av tilbakemeldinger på innleverte utkast. Med over 100 oppmeldte studenter, som er vanlig på dette emnet, er dette dessverre ikke mulig å få til innenfor de gitte timerammene. De siste semestrene har imidlertid bruk av læringsassistent muliggjort effektive tilbakemeldinger på epost til spørsmål som studentene måtte ha til oppgaven. En ytterligere, realistisk tilpasning her kan være å bruke enda mer tid i forelesningene til å gi tips og råd til arbeidet med semesteroppgaven. 

